作者：刘辰翁
词牌/韵律：莺啼序

paragraphs: 匆匆何须惊觉，唤草庐人起。
算成败利钝，非臣逆睹，至死后已。
又何似、采桑八百，看蚕夜织小窗里。
漫二升自苦，教人吊卧龙里。
别有佳人，追桃恨李。
拥凝香绣被。
争知道、壮士悲歌，萧萧正度寒水。
问荆卿、田横古墓，更谁载酒为君酹。
过霜桥落月，老人不见遗履。
置之勿道，逝者如斯，甚矣衰久矣。
君其为吾归计，为耕计。
但问某所泉甘，何乡鱼美。
此生不愿多才艺。
功名马上兜鍪出，莫书生、误尽了人间事。
昔年种柳江潭，攀枝折条，噫嘻树犹如此。
登高一笑，把菊东篱，且复聊尔耳。
试回首、龙山路断，走马台荒，渭水秋风，沙河夜市。
休休莫莫，毋多酌我，我狂最喜高歌去，但高歌、不是番腔底。
此时对影成三，呼娥起舞，为何人喜。